Tallinna Jaani koguduses hakkavad toimuma õhtutunnid «Kohtumine Piiblis».  Õhtutunnid toimuvad kord kuus kogudusemajas Lastekodu 6A (maja asub hoovi peal) esmaspäeviti kell 18. Esimene kohtumine on 28. novembril.  «Kohtumine Piiblis» aitab luua Vana ja Uue Testamendi lugude ning tänapäeva elu vahel tähendusrikkaid seoseid. «Õhtutund Piiblis on kohtumine ammustel aegadel toimunud lugudega praeguses hetkes läbi osalejate endi loodud  karakterite,» kirjutatakse koguduse kodulehel.  Õhtutund elustab Piiblis nimeliselt või nimetult esinevaid tegelasi, samuti neid, kelle kohalviibimine on aimatav teksti lugemisel. Hääle ja kujunditega tuuakse meieni lugudes olevad loomad, pildid ja vaimsed olevused - kujutatakse Piibli universumit.  «Kohtumisel Piiblis» uuritakse piibliteksti abil meie igapäevaelu, iseennast ja elu mõtet. Õhtutunnil osalemine ei eelda teadmisi Piiblist ega varasemaid kogemusi tegevuslikest meetoditest.  Eesti Kirik